Ministrul Agriculturii, Petre Daea, susține că autoritățile sanitar-veterinare și cele locale vor lua măsuri astfel încât să nu fie afectată comercializarea cărnii de miel, deoarece ”fiecare om dorește să sacrifice un miel și să mănânce o bucată de carne de miel sau o ciorbă”.







Întrebat, joi, de presă, la târgul Agraria din comuna Jucu, județul Cluj, în ce condiții se vor sacrifica mieii de Paște câtă vreme sunt zone afectate de pesta porcină, Petre Daea a spus că fermierii crescători de miei caută în această perioadă a Sărbătorilor Pascale să își valorifice produsele.







„Încă este acest necaz în țară, care a avut un vârf foarte ridicat, și mai sunt în țară zone care sunt sub restricție. Direcțiile sanitar-veterinare și cele agricole, în înțelegere deplină cu prefecturile și primarii, pot gestiona într-o liniște deplină acest moment formidabil pentru țară. Fiecare om dorește să sacrifice un miel, fiecare om vrea să mănânce o bucată de carne de miel sau o ciorbă, așa cum este tradiția și cum există acest sentiment al respectului față de munca oamenilor, știindu-se că ei acum caută valorificare. Dacă nici acum nu vând mieii, atunci când, dacă nu la Paști. De aceea, măsurile sunt, pentru fiecare loc în parte, pentru fiecare direcție sanitar-veterinară în parte, să se pună de acord cu primăriile pentru a stabili locurilor de comercializare a animalelor respective, pentru a da liniște acestui moment”, a spus Daea, citat de Mediafax.







Pe de altă parte, Petre Daea a hrănit mai multe oi aflate într-un țarc, cărora le-a dat boabe de porumb, și a degustat brânzeturi și țuică. „Sunt produse excepționale, de foarte bună calitate, le-a aflat și lumea, pentru că, din datele pe care le avem, avem o altă situație față de anul trecut. Consumul de produse românești a crescut și va crește, atât pe piața internă cât și pe cea externă, pentru că sunt cunoscute și recunoscute”, a spus Daea.





Ministrul Agriculturii a participat, joi, alături de ambasadorul Israelului, David Saranga, la deschiderea celei de-a 25-a ediții a târgului Agraria din comuna Jucu, județul Cluj, unde a vizitat standuri și a discutat cu fermierii.